
IEKŠĒJIE NOTEIKUMI
Valmieras novada Trikātas pagastā
2024. gada 3. maijā	Nr. 09.213/1.2/24/7
Trikātas pamatskolas
Rīcības plāns krīzes situācijā 
Izdots saskaņā ar 22.08.2023. 
MK noteikumiem Nr. 474 „Kārtība, kādā nodrošināma 
izglītojamo profilaktiskās veselības aprūpe, 
pirmā palīdzība un drošība izglītības iestādēs 
un to organizētajos pasākumos ”.
I. Vispārīgie jautājumi
1. Rīcības plānā noteikt kārtību (turpmāk tekstā – Kārtība), kādā Trikātas pamatskolā (turpmāk tekstā – izglītības iestāde) tiek organizēts darbs krīzes situācijās:
1.1. pašnāvības vai nāves gadījumos;
1.2. ja ir noticis incidents starp izglītojamiem vai izglītības iestādes darbiniekiem, kura rezultātā ir jāizsauc neatliekamā medicīniskā palīdzība un/vai policija;
1.3. ja ir izdarīts noziedzīgs nodarījums vai radies nelaimes gadījums, kas būtiski izmainījis psiholoģisko klimatu un nav pārvarams ar esošajiem resursiem izglītības iestādē. 
2. Noteikt Kārtību, kā rīkoties izglītības iestādes direktoram, direktora vietniekiem izglītības jomā, direktora vietniekam saimnieciskajā jomā (turpmāk tekstā – Administrācija), pedagogiem, klašu audzinātājiem, atbalsta personālam (psihologs, sociālais pedagogs, medicīnas māsa, logopēds, speciālais pedagogs, pedagogs-karjeras konsultants, bibliotekārs), tehniskā personāla darbiniekiem.  
3. Kārtība ir saistoša visiem izglītības iestādes darbiniekiem.
II. Rīcība krīzes situācijā 
4. Lai iegūtu objektīvu informāciju par radušos krīzes situāciju, izglītības iestādes Administrācija sadarbojas ar: 
4.1. iesaistītajiem izglītības iestādes darbiniekiem;
4.2. cietušā izglītojamā vecākiem, aizbildni vai citu pilnvaroto personu (turpmāk – likumiskie pārstāvji); 
4.3. iesaistītajām institūcijām.
5. Notikuma dienā tiek sasaukta kopīga Administrācijas un atbalsta personāla apspriede ar mērķi: 
5.1. noskaidrot krīzes situācijā iesaistītās personas; 
5.2. sastādīt rīcības plānu.
6. Tiek sasaukta sapulce, kurā piedalās visi izglītības iestādes darbinieki, lai: 
6.1. informētu darbiniekus par notikušo;
6.2. sniegtu instrukcijas pedagoģiskajiem darbiniekiem, kā organizēt mācību un audzināšanas darbu un kā informēt par notikušo izglītojamos; 
6.3. informētu pedagoģiskos darbiniekus par iespēju krīzē iesaistītiem izglītojamiem saņemt atbalsta personāla palīdzību; 
6.4. informētu izglītojamo likumiskos pārstāvjus, kurus tieši vai netieši skar krīzes gadījums, ievērojot konfidencialitāti.


III. Skolas direktora atbildība un pienākumi
7. Vadīt rīcības plāna sastādīšanu un realizēšanu izglītības iestādē.
8. Organizēt sanāksmi izglītības iestādes darbiniekiem, kurā tiek sniegta informācija par notikušo.
9. Sniegt pedagoģiskajiem darbiniekiem norādījumus par nepieciešamām izmaiņām mācību procesā. 
10. Norīkot atbalsta personālu ievākt detalizētu informāciju par notikušo krīzes situāciju un sastādīt strukturētu darbības plānu, lai aptvertu visus, kam ir nepieciešama palīdzība.
11. Organizēt sadarbību ar likumiskajiem pārstāvjiem informācijas un palīdzības sniegšanā.
12. Ja izglītības iestādei nav pietiekošu resursu, lai pārvarētu krīzi ar saviem resursiem: 
12.1. izglītības iestādes direktors ziņo izglītības iestādes dibinātājam, Bērnu aizsardzības centram;
12.2. sadarbībā ar izglītības iestādes atbalsta personālu un citām iesaistītajām institūcijām sniedz īslaicīgu psiholoģisku palīdzību izglītības iestādes darbiniekiem, izglītojamajiem, likumiskajiem pārstāvjiem. 
IV. Atbalsta personāla atbildība un pienākumi
13. Ievākt svarīgāko informāciju un faktus no klases audzinātājiem un likumiskajiem pārstāvjiem par krīzes situāciju. 
14. Risināt organizatoriskos jautājumus: 
14.1. izvirzīt atbalsta pasākumu koordinatoru;
14.2. izvirzīt atbildīgo par palīdzības sniegšanu izglītības iestādes darbiniekiem;
14.3. izvirzīt atbildīgo par palīdzības sniegšanu izglītojamajiem un viņu likumiskajiem pārstāvjiem;
14.4. īstenot individuālās konsultācijas vai grupu nodarbības izglītības iestādes izglītojamajiem, darbiniekiem, likumiskajiem pārstāvjiem.
15. Sniegt atgriezenisko saiti izglītības iestādes direktoram par paveikto un tālāko rīcības plānu, kā arī par iespējamo nepieciešamību sadarboties ar atbildīgajām institūcijām, lai nodrošinātu nepieciešamo palīdzību.
V. Pedagoģisko darbinieku atbildība un pienākumi
16. Nodrošināt izglītojamos ar objektīvu informāciju un informēt par palīdzības iespējām.
17. Vadīt klases pārrunas, kas palīdzētu izglītojamajiem izprast un pārvarēt krīzi.
18. Atbildēt uz jautājumiem, ievērojot vecumposma īpatnības un konfidencialitāti.
19. Identificēt izglītojamos, kuriem nepieciešams speciālistu atbalsts un informēt par to atbalsta personālu.
20. Nodrošināt pasākumus, kas mazina krīzes situācijas negatīvo ietekmi.
21. Informēt klases izglītojamo likumiskos pārstāvjus par notikušo, ievērojot konfidencialitāti.
VI. Noslēguma jautājumi
22. Grozījumus Kārtībā atbilstoši spēkā esošajiem normatīvajiem aktiem var ierosināt izglītības iestādes direktors, Administrācija, Atbalsta personāls, Pedagoģiskā padome, izglītības iestādes dibinātājs.
23. “Trikātas pamatskolas Rīcības plāns krīzes situācijā” stājas spēkā ar 03.05.2024.

